2001/529/EY: Komission päätös, tehty 12 päivänä heinäkuuta 2001, jäsenvaltioiden mahdollisuudesta pidentää uusien tehoaineiden bentsoehapon ja BAS 615H:n (sinidon-etyylin) väliaikaisia lupia koskevaa määräaikaa (ETA:n kannalta merkityksellinen teksti) (tiedoksiannettu numerolla K(2001) 1861)



Virallinen lehti nro L 191 , 13/07/2001 s. 0047 - 0048



Komission päätös, tehty 12 päivänä heinäkuuta 2001, jäsenvaltioiden mahdollisuudesta pidentää uusien tehoaineiden bentsoehapon ja BAS 615H:n (sinidon-etyylin) väliaikaisia lupia koskevaa määräaikaa (tiedoksiannettu numerolla K(2001) 1861) (ETA:n kannalta merkityksellinen teksti) (2001/529/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2001/36/EY(2), ja erityisesti sen 8 artiklan 1 kohdan neljännen alakohdan, sekä katsoo seuraavaa: (1) Direktiivissä 91/414/ETY (jäljempänä "direktiivi") säädetään kasvinsuojeluaineisiin lisättäviksi sallittuja tehoaineita koskevan yhteisön luettelon laatimisesta. (2) Hakija Menno Chemie Vertriebs-Ges. toimitti Saksan viranomaisille 25 päivänä toukokuuta 1998 bentsoehappo-nimistä uutta tehoainetta koskevan asiakirja-aineiston. (3) Hakija BASF Plc. toimitti Yhdistyneen kuningaskunnan viranomaisille 28 päivänä huhtikuuta 1997 uutta BAS 615H -nimistä tehoainetta koskevan asiakirja-aineiston. (4) Direktiivin 6 artiklan 3 kohdan mukaisesti komissio vahvisti päätöksessä 98/676/EY(3), että bentsoehapon osalta jätetyn asiakirja-aineiston voitiin periaatteessa katsoa täyttävän direktiivin liitteessä II ja kyseistä tehoainetta sisältävän kasvinsuojeluaineen osalta direktiivin liitteessä III säädetyt tietovaatimukset. (5) Direktiivin 6 artiklan 3 kohdan mukaisesti komissio vahvisti päätöksessä 98/398/EY(4), että BAS 615H:n (sinidon-etyylin) osalta jätetyn asiakirja-aineiston voitiin periaatteessa katsoa täyttävän direktiivin liitteessä II ja kyseistä tehoainetta sisältävän kasvinsuojeluaineen osalta direktiivin liitteessä III säädetyt tietovaatimukset. (6) Tällainen tietojen varmistus on tarpeen, jotta asiakirjoja voitaisiin tarkastella yksityiskohtaisesti ja jotta jäsenvaltioilla olisi mahdollisuus myöntää kyseessä olevaa tehoainetta sisältäville kasvinsuojeluaineille väliaikainen lupa enintään kolmeksi vuodeksi siten, että direktiivin 8 artiklan 1 kohdassa säädettyjä edellytyksiä noudatetaan, erityisesti edellytystä tehdä yksityiskohtainen arviointi tehoaineesta ja kasvinsuojeluaineesta direktiivin vaatimusten mukaisesti. (7) Bentsoehapon vaikutukset ihmisten terveyteen ja ympäristöön arvioidaan hakijan ehdottamien käyttötarkoitusten osalta direktiivin 6 artiklan 2 ja 4 kohdan mukaisesti. Saksa toimitti komissiolle esittelevänä jäsenvaltiona 12 päivänä joulukuuta 2000 asianomaisen arvioluonnoksen. Jäsenvaltiot ja komissio tarkastelevat kyseistä arviota pysyvässä kasvinsuojelukomiteassa sekä sen työryhmissä. (8) BAS 615H:n (sinidon-etyylin) vaikutukset ihmisten terveyteen ja ympäristöön arvioidaan hakijan ehdottamien käyttötarkoitusten osalta direktiivin 6 artiklan 2 ja 4 kohdan mukaisesti. Yhdistynyt kuningaskunta toimitti komissiolle esittelevänä jäsenvaltiona 2 päivänä marraskuuta 1998 asianomaisen arvioluonnoksen. Jäsenvaltiot ja komissio tarkastelevat kyseistä arviota pysyvässä kasvinsuojelukomiteassa sekä sen työryhmissä. (9) Asiakirja-aineiston arviointia ei ole mahdollista saattaa loppuun kolmen vuoden kuluessa edellä mainittujen täydellisyyspäätösten tekemisestä, koska asiakirjojen tutkiminen sen jälkeen, kun esittelevät jäsenvaltiot ovat toimittaneet arvioluonnokset, on kestänyt yli kolme vuotta. (10) Jäsenvaltioiden olisi sallittava pidentää näitä tehoaineita sisältäville kasvinsuojeluaineille myönnettyjä lupia 12 kuukauden ajan direktiivin 8 artiklan mukaisesti, jotta asiakirjojen tutkimista voitaisiin jatkaa. Tämän 12 kuukauden ajan pitäisi olla riittävä arviointi- ja päätösmenettelyn saattamiseksi loppuun, jotta voidaan tehdä päätös kummankin tehoaineen mahdollisesta sisällyttämisestä liitteeseen I. (11) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Jäsenvaltiot voivat pidentää bentsoehappoa tai BAS 615H:ta (sinidon-etyyliä) sisältäville kasvinsuojeluaineille jo myönnettyjä väliaikaisia lupia enintään 12 kuukauden ajaksi tämän päätöksen tekopäivästä. 2 artikla Tämä päätös on osoitettu kaikille jäsenvaltioille. Tehty Brysselissä 12 päivänä heinäkuuta 2001. Komission puolesta David Byrne Komission jäsen (1) EYVL L 230, 19.8.1991, s. 1. (2) EYVL L 164, 20.6.2001, s. 1. (3) EYVL L 317, 26.11.1998, s. 47. (4) EYVL L 176, 20.6.1998, s. 34.